GULF คาดรายได้แตะ 1.5-1.7 แสนลบ.ในปี 70 รับแผนทยอย COD รฟฟ.-ลงทุนโครงการใหม่เพิ่ม
GULF คาดรายได้แตะ 1.5-1.7 แสนลบ.ในปี 70 รับรฟฟ.ทยอย COD เพียบ-พร้อมลงทุนโครงการใหม่
GULF คาดรายได้แตะ 1.5-1.7 แสนลบ.ในปี 70 รับรฟฟ.ทยอย COD เพียบ-พร้อมลงทุนโครงการใหม่
2 ก.ย. 2563

นางสาวยุพาพิน วังวิวัฒน์ กรรมการบริหาร และประธานเจ้าหน้าที่บริหารด้านการเงิน บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า บริษัทคาดรายได้ปี 70 จะปรับตัวสูงขึ้นแตะระดับ 150,000-170,000 ล้านบาท
ขณะที่ในปีนี้คาดว่าจะมีรายได้ราว 37,000 ล้านบาท โดยจะมีการเติบโตต่อเนื่องในทุกๆ ปี จากโครงการโรงไฟฟ้าขนาดใหญ่ที่จะทยอยจ่ายไฟฟ้าเข้าระบบตามแผน เช่นในปีนี้จะรับรู้ผลการดำเนินงานโครงการโรงไฟฟ้าพลังงานลมที่เยอรมนี กำลังผลิต 465 เมกะวัตต์ ที่บริษัทได้เข้าซื้อหุ้น 50% โดยคาดว่าจะดำเนินการแล้วเสร็จในช่วงไตรมาส 4/63
ขณะที่ในปี 64-65 โรงไฟฟ้าทยอยจ่ายไฟฟ้าเข้าระบบ ได้แก่ โรงไฟฟ้าเอกชนขนาดใหญ่ (IPP) กัลฟ์ เอสอาร์ซี (GSRC) ขนาดกำลังผลิต 2,650 เมกะวัตต์ ตั้งอยู่ที่อ.ศรีราชา จ.ชลบุรี, โรงไฟ้าพลังงานลมที่เวียดนามจำนวน 2 แห่ง กำลังผลิตรวม 228 เมกะวัตต์ และโครงการโรงไฟฟ้าก๊าซธรรมชาติ กำลังผลิต 326 เมกะวัตต์ ในประเทศโอมาน รวมถึงโครงการร่วมทุนกับมิตชุย เพื่อจำหน่ายไฟฟ้าให้กับโครงการ One Bangkok เฟส 1
ส่วนในปี 66-67 มีโรงไฟฟ้าทยอยจ่ายไฟฟ้าเข้าระบบ ได้แก่ โรงไฟฟ้า IPP กัลฟ์ พีดี (GPD)  ขนาดกำลังผลิต 2,650 เมกะวัตต์ ตั้งอยู่ในอ.ปลวกแดง จ.ระยอง, โรงไฟฟ้าหินกอง ในจ.ราชบุรี กำลังผลิต 1,400 เมกะวัตต์  พร้อมกันนี้บริษัทจะเริ่มรับรู้รายได้จากธุรกิจโครงสร้างพื้นฐานจากโครงการมอเตอร์เวย์ และโครงการท่าเรือมาบตาพุด เฟส 3 และโครงการท่าเรือแหลมฉบังเฟส 3 เข้ามาด้วย
ทั้งนี้ บริษัทยังอยู่ระหว่างศึกษาเพื่อเข้าลงทุนโรงไฟฟ้าพลังงานน้ำ ในลาว จำนวน 3 แห่ง กำลังผลิต 2,400 เมกะวัตต์ ซึ่งคาดจะได้ข้อสรุปการลงทุนภายในปีนี้ ได้แก่ โครงการปากแบง กำลังการผลิต 912 เมกะวัตต์ ซึ่งหากมีการลงทุนคาดว่าจะจ่ายไฟฟ้าเข้าระบบพร้อมรับรู้รายได้ในปี 72  และโครงการพลังน้ำอีก 2 โครงการ กำลังการผลิตรวม 1,454 เมกะวัตต์ คาดว่าจะจ่ายไฟฟ้าเข้าระบบและพร้อมรับรู้รายได้ในปี 73